赤松即景
作者：王柏
朝代：宋

paragraphs: 平生百慮懶，尚有丘壑心。
佳哉二三友，歃盟同幽尋。
壯懷豁虛曠，玄宮窮邃深。
時方釀薄暑，萬綠張雲岑。
新篁凝粉翠，日影篩碎金。
瘦筇扶野步，羽扇摇清吟。
潄齒掬清泚，雪瀑開風襟。
脫巾挂琪樹，露頂涵重陰。
山禽自在語，山醪隨意斟。
物外轉栖碧，石險蒼苔侵。
路窮不可去，半山聞語音。
山路未爲險，世路尤𡼭嶔。
何時侶麋鹿，結茅入深林。